Nee dankie, sê Jooste oor parlement se uitnodiging | Netwerk24
Deur Nellie Brand-Jonker 30 Januarie 2018 15:40
Markus Jooste, voormalige uitvoerende hoof van Steinhoff, gaan nie Woensdag 'n vergadering van drie staande komitees oor Steinhoff bywoon nie.
Dié vergadering is byeengeroep om dringend meer inligting oor die Steinhoff-debakel te kry wat gewone mense se aftreegeld miljarde rande se skade berokken het.
Steinhoff se aandeelprys het met meer as 80% geval sedert hy in Desember aangekondig het sy jaarstate kan nie uitgereik word nie weens ongerymdhede met sy boekhouding en dat Jooste met onmiddellike ingang bedank.
Sedertdien is Jooste skoonveld en kon niemand hom nog opspoor nie.
Sy regsverteenwoordiger, Callie Albertyn van De Klerk & Van Gend, het skriftelik die sekretaris van die staande komitee oor finansies laat weet Jooste wys die uitnodiging van die hand om namens Steinhoff 'n voorlegging te doen omdat hy nie meer vir die maatskappy werk of 'n direkteur is nie.
Sy prokureur het op die laaste nippertjie gereageer op die uitnodiging wat al op 17 Januarie deur die voorsitters van die drie komitees aan hom gestuur is.
"Daar het niks gekom van (sy belofte) om die gevolge van sy gedrag soos 'n man te dra nie," sê David Maynier, DA-woordvoerder oor finansies, met verwysing na die brief wat Jooste kort ná sy bedanking aan personeellede geskryf het.
In die brief sê Jooste "dit is tyd vir hom om aan te beweeg en die gevolge van sy gedrag soos 'n man te vat".
Hy het ook gesê hy het sekere groot foute gemaak en het finansiële verlies vir baie onskuldige mense meegebring.
Maynier meen die staande komitee oor finansies moet dit nou ernstig oorweeg om Jooste te dagvaar om voor hom te verskyn.